text: Landbruget takker Eva Kjer Hansen for indsatsen
  27 februar 2016 kl. 10.50
  
  Eva Kjer Hansen var ikke en minister, der sad og gemte sig bag embedsmænd. Hun havde en åbenhed og vilje til at snakke med alle. Det er rigtig træls, og det er kedeligt for vores erhverv, at hun trækker sig. Sådan lyder reaktionen fra formanden for Kolding Herreds Landbrugsforening, Thomas Hansen på, at hans erhverv nu skal have ny minister.
  - Landbrugspakken blev sat i værk for at hjælpe landbruget  og så bliver hun nu nødt til at  trække sig på grund af nogle uoverensstemmelser, der ikke betyder noget. Landbrugspakken bliver stadig gennemført, og der kommer en ny miljø- og fødevareminister. Det skal nok gå, men Eva Kjer Hansen var set fra landbrugets side en, der gjorde meget for os, siger Thomas Hansen til TV SYD.
  